WikipediA 

Tehnologija 


Tehnologija je razvoj i primjena alata, strojeva, materijala i 
postupaka za izradu nekoga proizvoda ili obavljanje neke 
aktivnosti; također i znanost koja proučava primjenu znanja, 
vještine i organizacije u provedbi nekoga procesa. Tijekom 
povijesti razvila su se samostalna područja tehnologije, od kojih 
svako okuplja više srodnih postupaka proizvodnje. Oblikovanje 
kamena u kamenom dobu i kasnija obrada i oblikovanje metala 
(brončano , željezno doba) smatraju se začetcima mehaničke 
tehnologije, koja je danas obuhvaćena širim 
pojmom proizvodnoga strojarstva. U 7. tisućljeću pr. Kr. 
započela je primitivna proizvodnja metala: u Iranu se 
proizvodio bakar, 3000 godina poslije u Mezopotamiji bronca, a 
potom i željezo. Dobivanje tih metala iz ruda, uz izradbu 
keramičkih proizvoda, označilo je početak razvoja kemijske 
tehnologije. Premda je već u 7. stoljeću u Kini bio poznat tisak 
uz pomoć ravne ploče, stvarni razvoj grafičke tehnologije 
započeo je oko 1450. izumom J. Gutenberga, koji je za tisak 
knjiga primjenjivao olovna slova i prešu. Predenje konca i 
izrada tekstila bili su od davnine poznati, a pravi zamah dobili 
su početkom industrijalizacije u Engleskoj u 17. stoljeću; od 
tada se snažno razvija tekstilna tehnologija, obuhvaćajući 
procese od dobivanja vlakana, tkanja i bojenja tekstila sve do 
izrade odjeće. Kako su jačale industrija i znanost , tako su se 
razvijale i druge tehnologije, na primjer prehrambena 
tehnologija, biotehnologija, [| Informatička 

tehnologijafinformacijska]] i komunikacijska tehnologija i 
druge. 



Tracy Caldvvell Dyson (Ekspedicija 24) 
promatra Zemlju iz Cupole Međunarodne 
svemirske postaje. 



Sunčeva letjelica Gossamer Penguin. 


Pojam tehnologija prvi se put javio 1777. u knjizi Uvod u 
tehnologiju (njem. Anleitung zur Technologie ) njemačkog 
filozofa Johanna Beckmanna (1739. - 1811.), u kojoj se 
razmatra isprepletenost tehnike, gospodarstva i društva i na 
sustavan način iznosi pregled o različitim tehnoločkim 
znanjima. U nekim zemljama s engleskim govornoga područja 
riječ tehnologija je višeznačna, pa se tako rabi i kao sinonim 
za tehniku. ^ 

Oldovanski sjekači stari oko 1,7 milijuna 
godina iz nalazišta Hadar u Etiopiji. 

Povijest tehnologije 


Podrobniji članak o temi: Povijest tehnologije 

Povijest tehnologije je usko vezana uz povijest otkrića raznih 
alata i tehnika, a kako nijedno ljudsko društvo ne može opstati 
bez tehnologije, može se reći da je tehnologija stara koliko i 
samo ljudsko društvo. Bit čovjekova načina opstanka je izradba 
i korištenje alata, te kulturalno prenošenje tehnologije (tj. 
poduka novih naraštaja). Štoviše, izradba i uporaba alata dugo 
je smatrana osnovnom razlikom između nas i ostatka živoga 
svijeta. 

Prapovijesna tehnologija 

Podrobniji članak o temi: Prapovijesna tehnologija 

Prapovijesna tehnologija je vezana uz prapovijest koje je 
najdulje razdoblje u prošlosti čovječanstva. Početak prapovijesti 
određuje se prvim nalaskom alata hominida (negdje oko 
2.500.000 godina pr. Kr.), a kraj s početkom ljudske pismenosti 
(tj. najstarijim nalazima ljudske pismenosti) - oko 3500. godine 
pr. Kr. Prapovijest se dijeli na dva velika razdoblja - kameno 
doba i metalno doba. Kameno doba dijeli se na starije 
(paleolitik), srednje (mezolitik) i mlađe kameno doba (neolitik), 
a metalno doba na bakreno, brončano i željezno doba. 

Tehnologija drevnih civilizacija 

Podrobniji članak o temi: Tehnologija drevnih civilizacija 

Tehnologija drevnih civilizacija se odnosi na urbanu revolucija, 
koja označava kraj kamenoga doba i početak brončanoga doba, 
kraj prapovijesti i početak povijesti , koja je započela prije 
otprilike 6000 godina na Bliskom istoku i u konačnici je dovela 
do prvih civilizacija, sa svim društvenim i povijesnim 
posljedicama koje ih prate: visoka gustoća stanovništva (veće 
populacije), gradovi, razvoj složenih i raslojenih društava (specijalizacija struka i oštrija podjela rada), 
centralizirana politička i gospodarska vlast (nastanak i organiziranje regionalnih država), institucije prisile 
(vojska, prikupljanja poreza, policija), vjerske institucije i klasa svećenika, monumentalna arhitektura 
(palače, hramovi, spomenici), širenje trgovine, novac, standardizirani utezi i mjere, kontrola nad mineralnim 



Gospodarski temelj prvih civilizacija je 
novi oblik poljodjelstva, različit od 
neolitičkog poljodjelstva ili stočarstva, 
općenito putem umjetnoga 
navodnjavanja. 



Rimski vodovod (akvedukt) Pont du Gard 
(fr. za Most preko rijeke Gard) u 
Francuskoj je dio rimskog vodovoda koji 
je donosio vodu gradu Nimesu 
(Francuska), a sagrađen je 19. pr. Kr. 



























izvorima, nastanak pisma, matematike i astronomije. 


[2] 


Tehnologija stare Grčke 

v Podrobniji članak o temi: Tehnologija stare Grčke 

Tehnologija stare Grčke je u toku čitave antike bila potpuno 
odvojena od starogrčke znanosti i filozofije. Stotine malih novih 
tehnologija i tehničkih poboljšanja se pojavilo tijekom 1200 
godina antike, poput nožnog kola dodanog lončarskom kolu, ali 
se u cjelini tehnološki temelj proizvodnje nije promijenio 
tijekom cijelog razdoblja. U nekim se granama tehnologije, 
poput rudarstva, pojavio industrijski stil proizvodnje, a postala 
je uobičajena i trgovina na velike udaljenosti. No većina 
proizvodnje je ostala zasnovana na obrtništvu i lokalna, a 
obrtnici, tradicionalno skloni skrivanju svog umijeća, su 
nastojali monopolizirati svoje vještine, ne oslanjajući se na 
pisanu riječ, znanost ili filozofiju prirode. 


Tehnologija starog Rima 

Podrobniji članak o temi: Tehnologija starog Rima 




Model prvobitnog kompasa (s/nan) iz 
dinastije Han (206 pr.Kr. - 220.) za koji 
se pretpostavlja da je napravljen od 
prirodnog magneta. 


Tehnologija starog Rima je dala najveće tehničare i inženjere 
antičkoga svijeta i neki čak kažu da je sama rimska civilizacija 
jedno veliko tehničko postignuće. Činjenica da je stari Rim dao 
nama poznate inženjere, od kojih su neki pisali knjige (što 
uopće nije bilo uobičajeno za inženjere), poput Vitruvija i 
Frontina (oko 40. - 103.) sama po sebi svjedoči o važnosti 
inženjerstva i tehnologije za rimsku civilizaciju. Građene su 
popločene ceste, javne zgrade, sportski objekti i akvadukti. U 
tom razdoblju nije bilo većih otkrića u tehnologiji, ali su 
postojeća umijeća i naprave razvijena i poboljšana za uporabu u 
velikim razmjerima. Rimljani su bili veliki improvizatori, bitno 
su poboljšali postojeću tehnologiju, ali su dali tek rijetke nove 
izume. Manje uzvišen izum, ali ne i manje važan za rimsku Vodeničko kolo promjera 13 metara, 
civilizaciju, je cement, koji je bio ključna nova tehnologija koju 
su uveli Rimljani, a koja je gradnju od kamena učinila mnogo 

jednostavnijom i jeftinijom, što je doslovno zacementiralo širenje Rimskoga carstva. Dok je rimska 
tehnologija cvjetala, rimske znanosti gotovo da i nema. Vrlo je malo djela prevedeno s starogrčkog . Rimljani 
nisu cijenili grčku matematiku, znanosti i učenost u cjelini. Rim nije dao znanstvenike. To zbunjuje one koji 
smatraju da su znanost i tehnologija uvijek i nužno povezane. 


Tehnologija drevne Kine 

\Podrobniji članak o temi: Tehnologija drevne Kine 

Tehnologija drevne Kine započinje s razvojem njihove civilizacije, a prvi razvoj civilizacije se opaža duž 
rijeke Huang He ( Žuta rijeka ). Do 2500. pr. Kr. se tisuće kasnoneolitičkih sela proširilo duž rijeke, a kad je 
uvedeno poljodjelstvo s navodnjavanjem nastala su kraljevstva. Veliki Shun, navodni utemeljitelj prve 
































Dinastije Xia je legendaran u Kini kao vladar koji je kontrolirao vode. Dinastija Shang (oko 1600. pr. Kr. do 
oko 1046. pr. Kr.), koja označava dokumentirane početke kineske civilizacije, je zagospodarila dolinom Žute 
rijeke zahvaljujući širokom sustavu navodnjavanja. Kasnije su tehnike navodnjavanja prenesene južnije, do 
rijeke Jangce. Uzgoj riže se iz južne Kine proširio prema sjeveru i također je uključivao kontrolu vode. 
Tijekom cijele kineske povijesti je jedna od uloga vlasti bila graditi i održavati sustav navodnjavanja. 
Rezultat toga su mnogi kanali, nasipi, brane i umjetna jezera širom Kine. Svjesna vladina politika zaštite 
voda i unaprijeđenja poljodjelstva je uključivala i isušivanje, što je sve zahtijevalo uključivanje velikog 
broja seljaka u prisilan rad, tlaku. Rana kineska civilizacija je gradila gradove sa zaštitnim zidinama, 
palačama i ceremonijalnim središtima. Rana kineska država je gradila žitnice i održavala stajaću vojsku. 
Razvijena je istančana brončana metalurgija . 


Tehnologija u srednjovjekovnom islamskom svijetu 

Podrobniji članak o temi: Tehnologija u srednjovjekovnom islamskom svijetu 

Tehnologija u srednjovjekovnom islamskom svijetu je imala svoje zlatno doba koje je trajalo od 8. stoljeća 
do sredine 13. stoljeća. Kalifi dinastije Omejada su vladali iz Damaska u Siriji. Tu je dinastija Omejada 
došla u dodir s obrazovanim Sirijcima i Perzijancima, koji su im služili kao tajnici i činovnici. Time je 
pomalo počelo heleniziranje islama. Čitavu administraciju Omejadskoga kalifata u Damasku vodili su grčki 
činovnici, na grčkom. Proces heleniziranja je ubrzan nakon godine 749., kada je na vlast došla dinastija 
Abasida. Kalif al-Manzur je godine 762. sagradio novi glavni grad, Bagdad, na rijeci Tigris . Grad je postao 
poznat po prilično intelektualnoj i tolerantnoj klimi. Carstvo se počelo pretvarati u centraliziranu državu, za 
što je bila potrebna snažna državna uprava. Takvu državnu upravu nisu mogli činiti ratnici, pa su se kalifi 
okrenuli obrazovanim Perzijancima, uglavnom onima koji su prešli na islam, a koji su pak bili oduševljeni 
grčkom učenošću. Do godine 1000. gotovo su sva dijela grčke medicine, filozofije prirode i matematičkih 
znanosti bili prevedeni na arapski. Prevedene su i mnoge perzijske i indijske knjige, ali one kasnije nisu 
prevedene na latinski i bile su stoga izgubljene za Zapad. 


Tehnologija srednjeg vijeka 

Podrobniji članak o temi: Tehnologija srednjeg vijeka 

Tehnologija srednjeg vijeka u Europi je oblikovana zahvaljujući nizu međusobno povezanih tehnoloških 
novina: poljodjelska revolucija, nova vojna tehnika, oslanjanje na vodu i vjetar kao izvore energije. Taj 
tehnološki razvoj daje važan dio odgovora na pitanje kako se je i zašto Europa preobrazila od kulturne zabiti 
zasnovane na gospodarstvu jedva naprednijem od onog tradicionalnih neolitičkih zajednica u cvatuću i 
jedinstvenu, ali i agresivnu civilizaciju, koja će povesti svijet u razvoj znanosti i industrije. 


Industrijska revolucija 

Podrobniji članak o temi: Industrijska revolucija 

U drugoj polovici XVIII. stoljeća ručna se proizvodnja počela zamjenjivati parnim strojevima. Time je 
počeo razvoj koji je od kraja 18. do sredine 19. stoljeća temeljito izmjenio ranije političke, gospodarske i 
društvene sustave u većem dijelu svijeta. Počela je Prva industrijska revolucija. U Engleskoj su 
proizvođači sve više ulagali novac u stvaranje novih izuma. No, najpoznatiji je bio izum parnog stroja. 
Njega je 1764. godine usavršio Škot James Watt. Pronalazak parnog stroja izazvao je veliki preokret u 
proizvodnji, odnosno revoluciju u prerađivačkim djelatnostima ili industriji. Manufakturna proizvodnja 
zamijenjena tvorničkim radom. 

Ova stranica posljednji je put uređivana 3. prosinca 2019. u 12:06. 

Tekst je dostupan pod licencijom Creative Commons Imenovanje/Dijeli pod istim uvjetima; dodatni uvjeti se mogu 
primjenjivati. Pogledajte Uvjete_uporabe za detalje. 






